b'\n_START_ARTICLE_\nJan van Goyen\n_START_PARAGRAPH_\nJan van Goyen (13. tammikuuta 1596 Leiden, Hollanti \xe2\x80\x93 27. huhtikuuta 1656 Haag) oli hollantilainen taidemaalari. H\xc3\xa4net tunnetaan yhten\xc3\xa4 hollantilaisen naturalistisen maisemamaalauksen edell\xc3\xa4k\xc3\xa4vij\xc3\xb6ist\xc3\xa4._NEWLINE_Van Goyen sai nuorena vaikutteita etenkin opettajaltaan Esaias van de Veldelt\xc3\xa4, joka oli my\xc3\xb6s tunnettu naturalistinen maisemamaalari. Van Goyen matkusteli Alankomaissa ja Ranskassa ja maalasi erilaisia maisemia, kuten jokin\xc3\xa4kymi\xc3\xa4, merin\xc3\xa4kymi\xc3\xa4, kaupunkin\xc3\xa4kymi\xc3\xa4 ja talvin\xc3\xa4kymi\xc3\xa4. Vuonna 1632 van Goyen muutti Haagiin, miss\xc3\xa4 h\xc3\xa4n ty\xc3\xb6skenteli suurimman osan ajastaan sen j\xc3\xa4lkeen._NEWLINE_Van Goyenilta tunnetaan noin 1200 maalausta sek\xc3\xa4 etsauksia ja piirroksia. H\xc3\xa4nen tyylilleen oli ominaista yksinkertainen sommittelu, matala horisontti, kevyt ote sek\xc3\xa4 ilmavuus ja valoisuus. H\xc3\xa4nen maalauksiensa monokromaattiseen v\xc3\xa4riskaalaan kuului etenkin vaaleanvihre\xc3\xa4\xc3\xa4 ja kellanruskeaa. My\xc3\xb6hemm\xc3\xa4ll\xc3\xa4 urallaan h\xc3\xa4n alkoi k\xc3\xa4ytt\xc3\xa4\xc3\xa4 my\xc3\xb6s hiukan kirkkaampia v\xc3\xa4rej\xc3\xa4._NEWLINE_Van Goyen toimi my\xc3\xb6s taulukauppiaana ja keinotteli maalla, taloilla ja tulppaaninsipuleilla, mik\xc3\xa4 lopulta johti siihen, ett\xc3\xa4 h\xc3\xa4n oli kuollessaan maksukyvyt\xc3\xb6n.'